Document ID: 32002D0667

Απόφαση της Επιτροπής
της 13ης Αυγούστου 2002
για τροποποίηση της απόφασης 2001/651/ΕΚ για καθορισμό της τυπικής απόκλισης κατά στερεότυπη διαδικασία για το περιεχόμενο λίπος στο βούτυρο που εισάγεται από τη Νέα Ζηλανδία βάσει του άρθρου 5 του κανονισμού (EΚ) αριθ. 1374/98 για λεπτομέρειες εφαρμογής του καθεστώτος εισαγωγής και για το άνοιγμα δασμολογικών ποσοστώσεων στον τομέα του γάλακτος και των γαλακτοκομικών προϊόντων και για κατάργηση της απόφασης 2000/432/ΕΚ
[κοινοποιηθείσα υπό τον αριθμό Ε(2002) 3157]
(2002/667/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (EΚ) αριθ. 509/2002 της Επιτροπής(2),
τον κανονισμό (EΚ) αριθ. 2535/2001 της Επιτροπής, της 14ης Δεκεμβρίου 2001, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά το καθεστώς εισαγωγής γάλακτος και γαλακτοκομικών προϊόντων και το άνοιγμα δασμολογικών ποσοστώσεων(3), όπως τροποποιήθηκε τελευταία από τον κανονισμό (EΚ) αριθ. 1165/2002(4), και ιδίως το άρθρο 40 παράγραφος 1,
Εκτιμώντας τα ακόλουθα:
(1) Στο παράρτημα IV του κανονισμού (EΚ) αριθ. 2535/2001 προβλέπεται διαδικασία για την εξακρίβωση του περιεχομένου λίπους στο βούτυρο Νέας Ζηλανδίας που προσκομίζεται για θέση σε ελεύθερη κυκλοφορία στην Κοινότητα βάσει της τρέχουσας ποσόστωσης πρόσβασης, όπως ορίζεται στον αριθμό ποσόστωσης 09.4589 του παραρτήματος III. A του ανωτέρω κανονισμού. Η διαδικασία αυτή βασίζεται στις αρχές της στατιστικής. Ουσιαστικό στοιχείο της διαδικασίας αποτελεί η χρήση μιας τυπικής απόκλισης κατά στερεότυπη διαδικασία του περιεχομένου του βουτύρου σε λίπος, που διενεργείται σύμφωνα με καθορισμένη προδιαγραφή σε συγκεκριμένη παραγωγική μονάδα η οποία είναι γνωστή εκ των προτέρων από τις ελεγκτικές αρχές των κρατών μελών στα οποία κατατίθεται η δήλωση θέσης σε ελεύθερη κυκλοφορία στην Κοινότητα. Η ταυτότητα των εργοστασίων και η αντίστοιχη τυπική απόκλιση κατά στερεότυπη διαδικασία περιέχονται στην απόφαση 2001/651/ΕΚ της Επιτροπής(5).
(2) Με επιστολή της 5ης Ιουλίου 2002, η αρχή διασφάλισης τροφίμων του νεοζηλανδικού Υπουργείου Γεωργίας και Δασών (MAF Food) κοινοποίησε στην Επιτροπή νέες εγγραφές ονομασιών εργοστασίων στα μητρώα και, σε ορισμένες περιπτώσεις, νέους αριθμούς μητρώου των εργοστασίων. Ως εκ τούτου θα πρέπει να τροποποιηθεί το παράρτημα της απόφασης 2001/651/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2001/651/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση ισχύει για τις εισαγωγές βουτύρου ως προς τις οποίες εκδόθηκαν πιστοποιητικά IMA 1 από την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 13 Αυγούστου 2002.

Labels: 3
17
18